|  |  |  |
| --- | --- | --- |
| **בנק ישראל** | logo_70 | ‏06 מאי, 2025 |

**דברי המפקח באירוע הפרידה מעודד סלומי**

נאמרו היום הרבה דברים על עודד סלומי ובטח עוד ייאמרו, אז גם אני אתרום את חלקי.

עודד הגיע לבנק ישראל כמומחה לשוק התשלומים. טרם הגעתו, שוק התשלומים נתפס כעולם של תשתיות בלבד וללא השפעה מהותית על העולם הפיננסי. עודד הראה לנו שעולם התשלומים יכול להיות בסיס לשינויים משמעותיים בעולם הפיננסי. אני בטוח שרבים מכם מכירים את שני המשולשים של עודד – משולש אחד בו גוף התשלומים הוא בבסיס המשולש, שכן שם מתבצעות רוב הטרנזקציות של הלקוח – עולם שמייצג את הקשר עם הלקוח, והמשולש השני, ההפוך, שמצביע על כך שההכנסות משוק זה הן הנמוכות ביותר ביחס לעולמות הפיננסיים האחרים – האשראי לדוגמא. עודד היה בין הראשונים בבנק שהצביע על הקשר הזה, ובעצם על היכולת לקדם, דרך עולמות התשלומים, חדשנות, תחרות וערך גבוה ללקוח. לא רק בתחום התשלומים, אלא בעולם הפיננסי כולו.

למתמחים בעולמות התשלומים השנים האחרונות היו סופר מעניינות – אציין רק חלק מהשינויים שראינו בשוק, שנבעו בעיקר מהתפתחויות טכנולוגיות – אפליקציות התשלום הבנקאיות, המעבר ל-EMV, הבנקאות הפתוחה וייזום תשלומים, פעילות של ביג-טקים ופינטקים בתחום התשלומים, התפתחויות בעולמות הקריפטו והמטבעות היציבים ועוד כהנה וכהנה. בעולם המשתנה הזה, עודד שם את בנק ישראל כגורם מוביל בשוק, שמניע תהליכים וחדשנות, גורם שמתחשבים בו ושחשוב לשמוע את דעתו.

שיטת העבודה של עודד:

כמי שגם היה שותף בחלק גדול מהמקרים לשולחן הדיונים בצמתי השינוי בעולם התשלומים שהזכרתי, אני יכול להעיד שעודד הביא לא רק ידע מעולם התשלומים, אלא הסתכלות רחבה הרבה יותר – היבטים של תחרות, התנהגות שוק, תמריצים כלכליים – נושאים שחופפים גם את תחומי הפעילות של הפיקוח על הבנקים בחלק מהמקרים. הסתכלות זו יצרה דיאלוג מקצועי משותף ומפרה, שהביא לחידוד העמדות בנושאים השונים.

ההיבט השני, היה ההבנה שנדרש לפעול בשיתוף פעולה – עם הפיקוח על הבנקים, גורמים נוספים בבנק ישראל ומול גופים אחרים מהמגזר הציבורי והפרטי. מערכת היחסים המקצועית שלי עם עודד, התחילה עם כניסתו לתפקיד כשאני עוד מילאתי את תפקידי הקודם כסגן המפקח ומנהל אגף טכנולוגיה וחדשנות בפיקוח על הבנקים. מהר מאוד הבנו שכדי לקדם נושאים מהותיים חשוב לשמור על שיח פתוח בין הפיקוח לבין מחלקת התשלומים. בפרט מכיוון שהגופים המהותיים בעולמות התשלומים הם הגופים המפוקחים על ידי הפיקוח על הבנקים. בהקשר זה, עבדנו במשותף וביעילות, כי עם עודד הדיון הוא ענייני, הנימוקים הם מקצועיים, והמטרה הינה טובת הציבור והמשק.

מפאת הזמן, אציין רק בכותרות מספר דוגמאות לפרויקטים משותפים – המעבר ל-EMV, שהתחיל בהוראה של המפקח על הבנקים, אך היישום והליווי של המעבר של כלל הגופים במשק היה בליווי של מחלקת תשלומים; העבודה בצוות משותף בנושא מטבעות יציבים, ובכלל זה החשיבה על עולמות התשלומים המתפתחים, שהיא תמונת העתיד שלנו; השיק הדיגיטלי – מרכיב נוסף בטרנספורמציה הדיגיטלית שאנו חווים במשק, וכמובן, מכלול הצעדים לחיזוק היציבות של מערכות התשלומים.

החוזקות של עודד:

החשיבה האסטרטגית, כיצד ואיך צריך להוביל את השוק – שתי דוגמאות בהקשר זה, שעודד נהג לחזור עליהן – החשיבות בסטנדרטיזציה לקידום תהליכים והחשיבות של קידום אינטגרציה בינלאומית - עבודה שהמחליף של עודד יצטרך להמשיך ואנחנו כפיקוח נמשיך לתמוך בה.

המחויבות הגבוהה להוביל מהלכים גם כנגד כל הקשיים שיש בדרך. אגב זאת, תוך הבנת המגזר הציבורי, כיצד הוא פועל, ומה נדרש כדי לקדם איתו דברים. גם אני, שגדלתי במגזר הציבורי עדיין מגלה דברים חדשים מדי פעם, אז שאפו על כך.

שלישית - הרצון הכן לתרום לציבור, למשק ולבנק ישראל, שמשתקף בחזון שהוא הציב לעצמו ולבנק ישראל שהוא להביא לשוק תשלומים יעיל, עם מגוון גופים שנותנים הצעות ערך ללקוחות. זה בא לידי ביטוי גם באופן שבו עודד ייצג ושיווק את מדינת ישראל ובנק ישראל – מי ששמע את עודד בהרצאות שונות או מול גורמי חוץ, יודע למה אני מתכוון.

אז תודה על הכל עודד. אני מבקש לאחל לך הצלחה רבה בהמשך הדרך. אני בטוח שבכל מקום שבו תהיה, תמשיך לתרום לחוזקה וחוסנה של המערכת הפיננסית במדינת ישראל.